კორნული ენა
კორნული ენა, კორნუოლური ენა (Kernewek ან Kernowek) — კელტურ ენათა ოჯახის ბრიტული შტოს ერთ-ერთი ენა, რომელზეც საუბრობდნენ ბრიტანეთის, ახლანდელი ინგლისის ტერიტორიის სამხრეთ-დასავლეთ ნაწილებში. უელსურ და ბრეტონულ ენებთან ერთად, კორნული წარმოიშვა საერთო ბრიტული ენიდან, რომელიც ფართოდ იყო გავრცელებული დიდ ბრიტანეთში. კორნული ენა კორნუოლის მთავარ ენად ითვლებოდა მანამ, სანამ იგი ინგლისურმა არ ჩაანაცვლა, და კუნძულის უკიდურეს დასავლეთისკენ არ განდევნა. კორნული ენა ახლო კავშირებს ინარჩუნებდა ბრეტონულ ენასთან და ამ ენების მატარებლებს ადვილად ესმოდათ ერთი-მეორის. კორნუოლის სხვადასხნა ნაწილში საერთო სასაუბრო ენა იყო XVIII საუკუნის შუა ხანებამდე და არსებობს გარკვეული მტკიცებულებები, რომ ამ ენის ტრადიციული მოლაპარაკეები XIX საუკუნეშიც არსებობდნენ. დღეისათვის კორნულ ენაზე ძალიან მცირე რაოდენობის ადამიანი საუბრობს, იყენებენ როგორც მეორე ენას.